Eet saam om kuiertafel en steun Teater-bystandsfonds | Netwerk24
Deur AJ Opperman 25 September 2019 10:03
Vanjaar kry Aardklop-feesgangers met 'n aansitete, spa-behandelings, of deur hul gunsteling-vermaaklikheidsterre te ontmoet, die kans om 'n bydrae tot die Teaterbystandsfonds (TBF) te lewer.
Lizz MeiringFoto: Willem Botha
Vir die eerste keer word die TBF-kuiertafel by die Aardklop Nasionale Kunstefees in Potchefstroom aangebied.
Dié viergangmaaltyd word Donderdag ten bate van die TBF met die aktrise Lizz Meiring as die gasvrou aangebied.
Dit is bo en behalwe die TBF se stalletjie wat gereeld op feesterreine opgeslaan word.
Vanjaar het Destiny Mobile Spa 'n stalletjie saam met die TBF.
Talle teatervervaardigers, kunstenaars, musikante, radio- en televisiepersoonlikhede en sepiesterre sal by die stalletjie wees.
Destiny Mobile Spa bied op die Aardklop-feesterrein vinnige en private, bekostigbare masserings en behandelings en skenk 25% van elke behandeling aan die TBF.
Die opbrengs van die kaartjieverkope gaan aan die TBF, 'n geregistreerde openbare weldaadsorganisasie wat sedert 1964 bestaan. Dit sien om na diegene wat ernstig siek is en die behoeftiges en die bejaardes in alle beroepe in die vermaaklikheidsbedryf.
Mense wat 'n bydrae tot die TBF wil lewer, kan ook 'n SMS met die woorde TBF na 49701 stuur. Met elke SMS skenk jy R30.
Die TBF-kuiertafel word Donderdag om 18:00 by die Black Orchid-restaurant in Potchefstroom aangebied. Kaartjies kos R220 en dit duur drie uur. Die geld gaan aan die TBF. Bespreek by Ticketpro.